શહેરોમાં મોસમનો બદલાવ પ્રદૂષણની વાસમાં ક્યારેય અનુભવાતો નથી. રેટ રેસની ભાગદોડમાં મહામૂલી કુદરતી સંપત્તિને ખોઇ બેઠેલો માણસ સંવેદનશીલ રહેતો નથી. એટલે જ કદાચ મહાનગરમાં મોસમ પણ બદલાતી નથી. મહાનગરમાં જન્મી અને ઉછરેલી મને પણ મોસમના બદલાવની આટલી મોટી અસર મુંબઈ શહેરમાં રહીને અનુભવાઈ ન હોત. પણ સંજોગવશાત સાતેક વરસ પહેલાં પહેલીવાર ફેબ્રુઆરી મહિનામાં ધરમપુર વિસ્તારમાં જવાનું બન્યું હતું.